Alina Gorghiu a postat un mesaj video pe Facebook, în care spune că justiția se înfăptuiește până la capăt.
"Gata, misiune îndeplinită. Le amintesc celor care încă mai cred că pot scăpa de justiție că îi aducem înapoi în țară, mai devreme sau mai târziu", a scris Alina Gorghiu, după ce Cătălin Cherecheș a ajuns la Penitenciarul Rahova.
Fugarul Cătălin Cherecheș a fost adus în țară. Fostul primar din Baia Mare își va executa pedeapsa de 5 ani în penitenciarul din România.
"A fost o muncă de echipă, mulțumesc tuturor autorităților implicate, române și germane, și le amintesc celor care încă mai cred că pot scăpa de justiție că îi aducem înapoi în țară, mai devreme sau mai târziu", a spus ministrul.
Alina Gorghiu a adăugat că anul acesta au fost aduși deja în țară 200 de fugari.
Cătălin Cherecheș, condamnat la 5 ani de închisoare pentru luare de mită, a fost adus în România marți seară.
Anul trecut, acesta a reușit să fugă din țară cu câteva ore înainte de a fi condamnat definitiv.